Havozo

Ny havozo dia karazan-javamaniry mamony sy roa ravin-tsimoka ao amin' ny fianakaviana Lauraceae. Cryptocarya agathophylla na Ravensara aromatica na Ravensara anisata ny anarany ara-tsiansa. 

Eto Madagasikara ity hazo lehibe ity dia ampiasaina amin' ny fitsaboana, amin' ny sakafo, amin' ny fombafomba ary amin' ny varotra. Ny hodiny sy ny raviny manitra dia ampiasaina mba hitsaboana aretina (vay, kibo manotika, ratra, ary sery), fa ny voany dia ampiasaina ho fanatsaran-tsakafo, ary ny hazony dia manome fofona manitra. Misy fanovany roa izy io, dia ny havozomamy, izay mamy sady azo ampiasaina amin' ny fitsaboana, ary ny havozomangidy, izay mangidy sady mifandray amin' ny fombafomba sy fifanakalozana ara-barotra.

 Fampiasasa azy ireo 

 Amin' ny fitsaboana 
Ampiasaina amin' ny fitsaboana ny ratra sy ny vay ary ny fivontosana ny hoditry ny havozo. Tsakoina ny raviny vaovao ary apetaka amin' ny ratra satria manana toetra antibiôtika. Ampiasaina hitsabona sery sy ny aretina andoha ny raviny maina sy nototoina ho vovoka.

Mitovy fampiasana amin' ny an' ny karaotimanitra (Pimpinella anisum) ny  hazony izay atao vovoka ka mamoaka fofona manitra sy mahery (misy manetôla). Mahomby amin' ny fitsaboana kibo manotika ny fandomana azy io. Heverina ho afaka manentana ny fahazotoan-komana sy mampisy hery ny fisotroana izany.

 Fampiasana hafa 
Any amin' ny Tanala dia dorana ka atao ody varatra ny raviny maina. Ampiasaina ihany koa ny hodiny mba hahamanitra sy hanome tsiro ny toaka. Ampiasaina mba hanamanitra ny nahandro ny voan' ny havozo. Ampiasaina amin' ny fanomezan-tsiro ny zava-pisotro amin' ny  famorana ny hoditry ny havozomangidy izay mangidy be tokoa. Manome menakamanitra tena tsara sy be mpitady ny fanasitiliana ilay hazo.

 Kolontsaina 

 Ohabolana 
 Sakamalao sy havozo, ka samy mitondra ny hanitra ho azy.
 Lasa ny varatra vao mitsako havozo.

 Jereo koa 

 Solila
 Ravensara
 Ravintsara